***Priloga št. 2***

# VAROVANJE OSEBNIH PODATKOV IN POSLOVNIH SKRIVNOSTI

**1. Varstvo osebnih podatkov**

**Splošno**

Varovanje osebnih podatkov bo zagotovljeno v skladu z veljavno zakonodajo – Splošno uredbo o varstvu podatkov (Uredba (EU) 2016/679 oziroma General Data Protection Regulation (GDPR), v nadaljevanju: Splošna uredba o varstvu podatkov), Zakonom o varstvu osebnih podatkov (v nadaljevanju: ZVOP-2) in pravilnikom, ki ureja varstvo osebnih podatkov na Ministrstvu za gospodarstvo, turizem in šport.

Ministrstvo za gospodarstvo, turizem in šport se zavezuje, da bodo osebni podatki obdelani zakonito, pošteno in na pregleden način ter da bo od prejemnika zahtevalo, pridobivalo in obdelovalo zgolj osebne podatke, ki so neposredno in objektivno povezani z izvajanjem tega javnega razpisa, oziroma izvrševanjem pogodbe o sofinanciranju.

**Osnovni podatki o upravljavcu**

Upravljavec zbirke osebnih podatkov je Ministrstvo za gospodarstvo, turizem in šport, Kotnikova ulica 5, 1000 Ljubljana, tel: (01) 400 33 11, e-mail: gp.mgts@gov.si, spletna stran: <http://www.gov.si/>, ki ga predstavlja minister Matjaž Han.

Ministrstvo za gospodarstvo, turizem in šport je v skladu z zahtevo iz Splošne uredbe o varstvu podatkov imenovalo pooblaščeno osebo za varstvo osebnih podatkov, ki znotraj ministrstva preverja skladnost obdelav osebnih podatkov iz pristojnosti ministrstva v skladu s Splošno uredbo o varstvu podatkov in ZVOP-2. Podatki pooblaščene osebe za varstvo osebnih podatkov so objavljeni na spletni strani ministrstva, doseči pa jo je mogoče preko elektronskega naslova dpo.mgts@gov.si.

Ministrstvo se kot upravljavec zaveže, da bo zagotovilo zadostna jamstva za izvedbo ustreznih tehničnih in organizacijskih ukrepov, ki so podrobneje vsebovani v pravilniku ministrstva, ki ureja varstvo osebnih podatkov, na tak način, da bo njegova obdelava osebnih podatkov izpolnjevala zahteve iz Splošne uredbe o varstvu podatkov in ZVOP-2.

V nadaljevanju tega poglavja se besedna zveza »osebni podatki prijavitelja« oz. beseda »prijavitelj« ter beseda »posameznik« lahko nanaša tudi na druge osebe oziroma na vse osebne podatke drugih oseb, katere bodo obdelovali zaposleni na ministrstvu ter drugi javni uslužbenci, ki so posebej omenjeni v nadaljevanju, v okviru izvajanja razpisa oziroma pogodbe o sofinanciranju.

**Namen obdelave**

Namen obdelave je izvedba javnega razpisa (preverba izpolnjevanja razpisnih pogojev, izdelava ocene prejete vloge, preverba točnosti podatkov glede na javne evidence), vodenje podatkov in evidenc (evidence izbranih in neizbranih prijaviteljev, vključno z zavrženimi vlogami), vodenje statističnih in drugih analitičnih evidenc, priprava opomnikov in drugih notranjih dopisov. Namen obdelave podatkov po sklenitvi pogodbe o dodelitvi sredstev pa bo preverjanje izpolnjevanja pogojev, rokov in proračunskih možnosti za izplačilo zahtevka (nastanek dejanskih stroškov, realizacija, preverjanje dvojnega financiranja in druge oblike dokazil), vodenje evidence veljavnih operacij (odstopi od pogodb), poročanje Uradu Republike Slovenije za okrevanje in odpornost (v nadaljnjem besedilu: URSOO) ali Ministrstvu za kohezijo in regionalni razvoj (MKRR), Ministrstvu za finance (MF), Računskemu sodišču (RS), Uradu za nadzor proračuna (UNP) in drugim institucijam in pristojnim nadzornim organom, vodenje statističnih in drugih analitičnih evidenc, priprava opomnikov in drugih notranjih dopisov, vrednotenje, objava prejemnikov sredstev, obdelava za namene sodelovanja in priprave oziroma izdelave vlog v postopkih pred pristojnimi organi (postopki pred sodnimi, preiskovalnimi ali drugimi pristojnimi organi), poročanje o dodeljenih državnih pomočeh, obdelava za namene programa e-RAR ter učinkovitega delovanja informacijskih sistemov, ki jih uporablja ali jih je dolžno uporabljati ministrstvo (aplikacije MFERAC, eMA, Arachne).

Vsebina obdelave iz prejšnjega odstavka je omejena na vpogled, zbiranje, beleženje, urejanje in shranjevanje ter izbris ali uničenje, uporabo, razkritje s posredovanjem, razširjanje ali drugačno omogočanje dostopa do osebnih podatkov prijaviteljev in upravičencev, pri čemer se obdelujejo osebni podatki: osebna imena, davčne številke, naslovi, podatki o zaposlenih osebah vključno z delovno dobo in podatki iz življenjepisov, podatki o izvajalcih, podatki o udeležencih, ki se nanašajo na npr.: zaposlene pri upravičencih, zunanje izvajalce, raziskovalce, udeležence delavnic / svetovanj, na druge osebe, ki so opredeljene kot relevantne v vlogah in dokazilih glede upravičenosti stroškov.

Določene podatke ministrstvo (oziroma druge javne institucije v njegovem imenu) v povezavi z nameni obdelave osebnih podatkov pridobiva tudi od drugih institucij (npr. pri preverjanju dvojnega financiranja), iz javno dostopnih virov in uradnih evidenc (npr. register dejanskih lastnikov pri AJPES), pri čemer lahko taka obdelava temelji na predhodni izjavi oziroma zakonskih upravičenjih ministrstva.

**Zakonitost obdelave in pravna podlaga**

Temelj zakonitosti obdelave osebnih podatkov, ki bodo posredovani v vlogi prijavitelja oziroma v dokazilih in drugih gradivih, tako ob prijavi na zadevni javni razpis kot v času trajanja projekta oziroma izvajanja pogodbe o sofinanciranju, izhaja iz b) in e) točke prvega odstavka 6. člena Splošne uredbe o varstvu podatkov, 22. člena Uredbe EU 2021/241, četrtega odstavka 6. člena ZVOP-2, 66. člena Zakona o splošnem upravnem postopku, 40. do 51. člena Zakona o preprečevanju pranja denarja in financiranja terorizma, 77. člena Zakona o javnem naročanju in drugih posebnih zakonov, ki so podlaga za izvajanje posameznega razpisa.

Obdelava podatkov je potrebna za izvajanje nalog, povezanih z javnim razpisom (kot so preverba in ocenjevanje vloge, komunikacija s prejemnikom, izdaja sklepa o izboru in s tem zamejeni združljivi nameni naknadne obdelave), torej nalog, ki se izvajajo na zahtevo prejemnika pred potencialno sklenitvijo pogodbe o sofinanciranju, ob njegovi prijavi na zadevni javni razpis, oziroma v nadaljnje, ob izvajanju tovrstne pogodbe.

Zagotovitev osebnih podatkov v kontekstu prijaviteljeve vloge in prijave na zadevni javni razpis oziroma pripadajočih dokazil, je **obveznost, ki je potrebna za sklenitev pogodbe o sofinanciranju**. Morebitne posledice, če se tovrstni podatki ne zagotovijo, torej če se odda prijava in vloga, ki je pomanjkljiva, ker ne vsebuje določenih osebnih podatkov, ki bi bili z vidika presoje vloge oziroma prijave nujni, je izdaja **sklepa o neizbiri, oziroma formalno zavrženje vloge**. Prijavitelj je lahko skladno s pravili upravnega postopka pozvan, da svojo pomanjkljivo prijavo oziroma vlogo ustrezno dopolni.

Če bo v prihodnje pogodba o sofinanciranju sklenjena, bo obveznost posredovanja osebnih podatkov v kontekstu zahtevkov in pripadajočih dokazil oziroma drugih gradiv **pogodbena obveznost prejemnika**, pri čemer bo neizpolnjevanje te pogodbene obveznosti lahko privedlo do tega, da **zahtevki ne bodo mogli biti plačani** oziroma, v izjemnih primerih, celo do **odstopa od pogodbe**.

**Uporabniki in kategorije uporabnikov osebnih podatkov**

Posredovane osebne podatke bo uporabljalo Ministrstvo za gospodarstvo, turizem in šport. Pridobljeni osebni podatki bodo posredovani Ministrstvu za kohezijo in regionalni razvoj, Finančni upravi Republike Slovenije, Uradu Republike Slovenije za okrevanje in odpornost, Organu upravljanja, Organu za potrjevanje na Ministrstvu za finance, Računskemu sodišču Republike Slovenije, Uradu Republike Slovenije za nadzor proračuna, institucijam, ki izvajajo podobne ukrepe ali financirajo podobne stroške z namenom preverjanja dvojnega financiranja ter ostalim nadzornim organom v okviru njihovih pristojnosti.

Ministrstvo ne bo preneslo prejetih osebnih podatkov v tretjo državo ali mednarodno organizacijo.

**Čas obdelave oziroma rok hrambe**

Prejeti osebni podatki se bodo obdelovali le toliko časa, dokler bo to potrebno za dosego namena, zaradi katerega so se zbirali ali nadalje obdelovali, torej dokler ne bo razpis izveden oziroma projekt zaključen in roki za poročanje in spremljanje pretečeni. Po izpolnitvi namena obdelave pa bodo osebni podatki izbrisani oziroma uničeni. V izjemnih primerih, ko roka hrambe osebnih podatkov po koncu njihove obdelave ni mogoče drugače določiti, je to rok petih (5) let. Podobna rešitev velja tudi za primere, kadar Zakon o varstvu dokumentarnega in arhivskega gradiva ter arhivih oziroma na njegovi podlagi klasifikacijski načrt Ministrstva za gospodarstvo, turizem in šport predpisuje hrambo in tip hrambe dokumentov, v katerih se osebni podatki nahajajo. Osebni podatki bodo arhivirani in tam, kjer je mogoče, izbrisani, če niso trajno arhivsko gradivo.

Skladno z točko b) prvega odstavka 5. člena Splošne uredbe o varstvu podatkov je nadaljnja obdelava v namene arhiviranja v javnem interesu ali v statistične namene združljiva s prvotnim namenom obdelave, pri čemer se bodo osebni podatki, ki bodo arhivirani v javnem interesu oziroma v statistične namene varovali z ustreznimi zaščitnimi ukrepi, ki so skladno s prvim odstavkom 89. člena Splošne uredbe o varstvu podatkov enaki drugim ukrepom za varstvo osebnih podatkov in so opredeljeni v nadaljevanju.

**Ukrepi za varovanje osebnih podatkov**

Ukrepi za varovanje osebnih podatkov, katere na tehnični ravni izvaja Ministrstvo za gospodarstvo, turizem in šport, vključujejo zlasti fizično varovanje gradiva, ki vsebuje osebne podatke, na za to posebej določenih mestih in v posebnih varovanih omarah, ki so pod ključem. Pisarne uslužbencev, kjer se gradivo hrani, so varovane z navadnimi vrati in se zaklepajo, delovni prostori ministrstva pa so varovani tako z varnostno službo kot kamerami ter varnimi vrati na vseh vhodih. V organizacijskem sistemu varnostni ukrepi predstavljajo predvsem spoštovanje načela minimalnosti, oziroma izvedbo psevdonimizacije podatkov, kadar bo to mogoče in primerno za obdelavo, ter usposabljanje delavcev o varstvu in delu z osebnimi podatki.

Glede varovanja osebnih podatkov v e-okolju, so javni uslužbenci pri varovanju dokumentov oziroma podatkov dolžni ravnati skladno z veljavno Uredbo o upravnem poslovanju.

Zaposleni na Ministrstvu za gospodarstvo, turizem in šport (skrbniki pogodb, kontrolorji) in drugi javni uslužbenci, ki imajo po službeni dolžnosti dostop do osebnih podatkov, so kazensko, civilno in prekrškovno zavezani k varovanju osebnih podatkov ter tudi k varovanju z njimi povezanih podatkov ali osebnih podatkov označenih na drug način (npr. na podlagi Zakona o tajnih podatkih, Zakona o gospodarskih družbah in drugih predpisov), za celotno obdobje trajanja pogodbe o zaposlitvi in tudi po njenem prenehanju.

**Pravice prijavitelja in dodatne informacije**

Posameznik, na katerega se nanašajo osebni podatki, lahko od ministrstva kot upravljavca kadarkoli zahteva **dostop do osebnih podatkov** v skladu s 15. členom Splošne uredbe, **popravek** ali **izbris osebnih podatkov** v skladu s 16. in 17. členom Splošne uredbe ali **omejitev obdelave osebnih podatkov** v skladu z 18. členom Splošne uredbe, tako da o tem obvesti skrbnika razpisa ali pogodbe oziroma pooblaščeno osebo za varstvo osebnih podatkov.

Posameznik lahko kadarkoli **prekliče obdelavo njegovih osebnih podatkov v celoti oziroma v določenem delu**, tako da o tem obvesti skrbnika razpisa ali pogodbe oziroma pooblaščeno osebo za varstvo osebnih podatkov. Skrbnik razpisa ali pogodbe ter prejemnik skupaj določijo nadaljnjo obliko sodelovanja. Če to ni mogoče, se šteje, da je s preklicem obdelave njegovih osebnih podatkov odstopil od vloge / pogodbe in njegovi osebni podatki se izbrišejo.

Posameznik ima tudi **pravico, da ugovarja obdelavi osebnih podatkov** in **pravico do prenosljivosti svojih osebnih podatkov**, pri čemer se, skladno s tretjim odstavkom 20. člena Splošne uredbe o varstvu podatkov, pravica do prenosa osebnih podatkov ne uporablja glede obdelave, ki je potrebna za opravljanje nalog, ki jih ministrstvo izvaja v javnem interesu ali pri izvajanju javne oblasti v skladu s področnim zakonom ali pravnim aktom, ki je enakovreden zakonu.

Posameznik, na katerega se nanašajo osebni podatki, ima **pravico do vložitve pritožbe** pri nadzornem organu za varstvo osebnih podatkov Republike Slovenije - **pri Informacijskem pooblaščencu,**  Dunajska cesta 22, SI-1000 Ljubljana, tel: 01 230 97 30, e-mail: gp.ip@ip-rs.si, spletna stran: <https://www.ip-rs.si/>.

Osebni podatki prijavitelja ne bodo podvrženi avtomatiziranemu sprejemanju odločitev oziroma oblikovanju profilov iz prvega in četrtega odstavka 22. člena Splošne uredbe o varstvu podatkov.

|  |  |
| --- | --- |
|  |  |

**2. Varovanje poslovnih skrivnosti**

Prejemnik, ki kandidira na razpisu, se strinja, da bo celotna vloga, ne glede na tajnost ali zaupnost podatkov, na razpolago vsem zgoraj navedenim službam. V razpisni dokumentaciji je v točki 29. VAROVANJE OSEBNIH PODATKOV IN POSLOVNA SKRIVNOST navedeno, kakšne so obveznosti prejemnika v primeru, da kandidira na razpisu, ter kakšne so obveznosti ministrstva.

S prijavo na javni razpis se prijavitelj strinja, da javni uslužbenci (ministrstva, MF, Računskega sodišča) z namenom preverjanja vloge in odločitve o sofinanciranju vpogledajo v vlogo ter vključno v tiste njene dele, ki so označeni kot poslovna skrivnost, saj je vpogled v te dele potreben za izdelavo ocene vloge in izpolnjenosti pogojev s strani ministrstva.